SNNP วิ่งแรง 3% โบรกฯ เคาะเป้า 15.50 บ. มองกำไร Q4 โตโดดเด่น
SNNP วิ่งแรง 3% ราคาแตะ 12.60 บ. ด้วยมูลค่าซื้อขาย 140.03 ลบ. โบรกฯ เคาะเป้า 15.50 บ. มองกำไรไตรมาส 4/64 โตโดดเด่น รับกำลังซื้อเพิ่ม หลังคลายล็อคดาวน์-ทั้งปี 64 กำไรพุ่ง 3 เท่าตัว
SNNP วิ่งแรง 3% ราคาแตะ 12.60 บ. โบรกฯ เคาะเป้า 15.50 บ. มองกำไรไตรมาส 4/64 โตโดดเด่น-ทั้งปี 64 กำไรพุ่ง 3 เท่าตัว
15 ก.ย. 2564

ผู้สื่อข่าวรายงานว่า ราคาหุ้น บริษัท ศรีนานาพร มาร์เก็ตติ้ง จำกัด (มหาชน) หรือ SNNP ล่าสุด ณ เวลา 11.45 น. อยู่ที่ 12.60 บาท บวก 0.40 บาท หรือ 3.28% สูงสุดที่ 12.60 บาท ต่ำสุดที่ 12.20 บาท ด้วยมูลค่าซื้อขาย 140.03 ล้านบาท

ทั้งนี้ บล.เคทีบีเอสที ระบุในบทวิเคราะห์ (6 ก.ย.2564) ว่ามีมุมมองเป็นบวกต่อ outlook ของ SNNP ชอบแผนรุกธุรกิจกัญชงที่มีความชัดเจน สำหรับกำไรไตรมาส 3/2564 คาดขยายตัวเมื่อเทียบจากปีก่อน และทรงตัวเมื่อเทียบจากไตรมาสก่อน จากดอกเบี้ยจ่ายที่ลดลงอย่างมีนัยสำคัญ หลังนำเงินจาก IPO ไปชำระหนี้ ซึ่งช่วยลดผลกระทบจากการบริโภคในประเทศที่ปรับตัวลดลง เนื่องจาก SNNP มีมาตรการป้องกัน COVID-19 ด้วยการทำ Bubble and Seal ทำให้กำลังการผลิตชะลอตัวในช่วง 2 อาทิตย์แรกของ ก.ค. เริ่มฟื้นตัวตั้งแต่กลางก.ค. และกลับสู่ระดับปกติใน ส.ค.
อย่างไรก็ตามคาดกำไรไตรมาส 4/2564 จะขยายตัวอย่างมีนัยสำคัญเมื่อเทียบจากปีก่อน และเมื่อเทียบจากไตรมาสก่อน  จากการบริโภคที่ฟื้นตัวทั้งในและต่างประเทศหลังการคลายล็อคดาวน์ ดังนั้น จึงยังคงประมาณการกำไรสุทธิปี 2564 ที่ 432 ล้านบาท (เพิ่มขึ้น 361% เมื่อเทียบจากปีก่อน) และกำไรปกติที่ 303 ล้านบาท (เพิ่มขึ้น 224% เมื่อเทียบจากปีก่อน) คงคำแนะนำ “ซื้อ” และที่ราคาเป้าหมาย 15.50 บาท อิง PER ปี 2565 ที่ 31.7 เท่า